Id-Deputat Nazzjonalista Kristy Debono Id-Deputat Nazzjonalista Kristy Debono bdiet biex fissret li fil-qasma tas-servizzi finanzjarji fil-pajjiż hawn problemi serji u għal xi raġuni l-Gvern Laburista ma hux jindirizza din is-sitwazzjoni li qed twassal għal ħafna tħassib. Kumpaniji fis-servizzi finanzjarji li ma humiex jaraw futur għalihom f'pajjiżna, aktar u aktar wara li Malta spiċċat imniżżla fil-lista l-griża flimkien ma' pajjiżi oħrajn fejn il-korruzzjoni, il-ħasil tal-flus u affarijiet negattivi oħrajn huma l-ordni tal-ġurnata. Għandna Gvern, kompliet Kristy Debono, li ma hux ifittex il-veru ġid ta' Malta u tal-ħaddiema Maltin sal-punt li għadd ta' kumpaniji diġà dabbru rashom minn pajjiżna għaliex qatgħu qalbhom milli jaħdmu minn hawnhekk u għalhekk marru biex joperaw minn pajjiżi oħrajn. U aktar kumpaniji, sfortunatament, qed jaħsbu fuq dawn il-linji għaliex ma huma jaraw xejn mill-Gvern biex jikkontrolla s-sitwazzjoni mwiegħra f'pajjiżna. Il-ħaddiema li jservu fil-qasam tas-servizzi finanzjarji huma tassew inkwetati li llum qed jaħdmu, iżda għada jistgħu jirċievu l-aħbar li l-impjieg tagħhom se jispiċċa. Kristy Debono komplet li fis-settur tal-finanzi hawn inċertezzi kbar sal-punt li anki teżisti ħafna tensjoni fost il-banek. Bosta qed jesperjenzaw diffikultajiet kbar biex saħansitra jiftħu kont bankarji. Hawn sitwazzjoni fejn anki pensjonanti qed isibu fergħat ta' bank partikulari dejjem magħluqa, apparti mill-fatt li biex isarrfu xi ċekk ta' ftit ewro qed jintalbu jħallsu service charge meta dawn l-anzjani ma jifilħux iħallsu għal dawn il-kontijiet żejda għalihom. Kristy Debono qalet li saħansitra hawn sitwazzjoni fejn atms' qed ikunu mhux operabbli u allura anzjani qed ikollhom jiffaċċjaw diffikultajiet biex isarrfu ċ-ċekk tagħkom. Is-sitwazzjoni hi waħda mifnija minn ħafna proċeduri ta' burokrazija. Il-kwistjoni tal-lista l-griża qed toħloq ħafna diffikultajiet u problemi fuq pajjiżna u l-Gvern jeħtieġ li jibda jieħu bis-serjetà din is-sitwazzjoni li qed tkun ta' dannu għas-servizzi finanzjarji li quddiemu qed jara futur inċert għaliex il-Gvern bħal donnu li ma jridx jieħu dawk il-miżuri li hemm bżonn biex ireġġa' lura r-reputazzjoni tajba li kellu darba pajjiżna.